CELEX: 62015TN0419
Language: el
Date: 2015-07-28 00:00:00
Title: Υπόθεση T-419/15: Προσφυγή της 28ης Ιουλίου 2015 — Cofely Solelec κ.λπ. κατά Κοινοβουλίου

12.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 337/27
            
         Προσφυγή της 28ης Ιουλίου 2015 — Cofely Solelec κ.λπ. κατά Κοινοβουλίου
   (Υπόθεση T-419/15)
   (2015/C 337/28)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσες: Cofely Solelec (Esch-sur-Alzette, Λουξεμβούργο), Mannelli & Associés SA (Bertrange, Λουξεμβούργο) και Cofely Fabricom (Βρυξέλλες, Βέλγιο) (εκπρόσωπος: S. Marx, δικηγόρος)
   
      Καθού: Ευρωπαϊκό Κοινοβούλιο
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει:
               
                           —
                        
                        
                           την απόφαση αριθ. D(2015)24297 της Γενικής Διευθύνσεως Υποδομών και Υλικοτεχνικής Υποστηρίξεως του Ευρωπαϊκού Κοινοβουλίου, της 29ης Μαΐου 2015, περί ματαιώσεως του διαγωνισμού με στοιχεία αναφοράς INLO-D-UPIL-T-14-AO4, σχετικά με το σχέδιο επεκτάσεως και ανακαινίσεως του κτηρίου Konrad Adenauer στο Λουξεμβούργο, όσον αφορά την παρτίδα 75 «ηλεκτρισμός — ρεύμα υψηλής ισχύος»·
                        
                     
                           —
                        
                        
                           την απόφαση αριθ. D(2015)28116 της Γενικής Διευθύνσεως Υποδομών και Υλικοτεχνικής Υποστηρίξεως του Ευρωπαϊκού Κοινοβουλίου της 11ης Ιουνίου 2015, περί ματαιώσεως του διαγωνισμού με στοιχεία αναφοράς INLO-D-UPIL-T-14-AO4, σχετικά με το σχέδιο επεκτάσεως και ανακαινίσεως του κτηρίου Konrad Adenauer στο Λουξεμβούργο, όσον αφορά την παρτίδα 75 «ηλεκτρισμός — ρεύμα υψηλής ισχύος»·
                        
                     
         
               —
            
            
               να καταδικάσει το καθού στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής τους, οι προσφεύγουσες προβάλλουν δύο λόγους.
   
               1.
            
            
               Ο πρώτος λόγος ακυρώσεως αντλείται από πλημμελή αιτιολογία, καθόσον το καθού απλώς δικαιολόγησε τις αποφάσεις περί ματαιώσεως, της 29ης Μαΐου 2015 και της 11ης Ιουνίου 2015, διατεινόμενο ότι οι λοιπές υποβληθείσες προσφορές, μεταξύ των οποίων και εκείνη των προσφευγουσών, υπερέβαιναν ουσιωδώς την προϋπολογισθείσα εκ μέρους της αναθέτουσας αρχής αξία του αντικειμένου του διαγωνισμού, χωρίς να διευκρινίσει την αξία αυτή στις εν λόγω αποφάσεις. Συγκεκριμένα, το καθού μνημόνευσε για πρώτη φορά αυτό το προϋπολογισθέν ποσό σε μεταγενέστερη επιστολή, της 18ης Ιουνίου 2015.
            
         
               2.
            
            
               Ο δεύτερος λόγος ακυρώσεως, ο οποίος προβάλλεται επικουρικώς, αντλείται από πρόδηλη πλάνη εκτιμήσεως. Οι προσφεύγουσες διατείνονται ότι η εκ μέρους του καθού εκτίμηση της αξίας του αντικειμένου του διαγωνισμού δεν ανταποκρίνεται στην πραγματικότητα της αγοράς και ενέχει καταφανή υποτίμηση της εν λόγω αξίας.